3. การประกอบธุรกิจของแต่ละสายผลิตภัณฑ์

  ลักษณะของผลิตภัณฑ์หรือบริการ

  3.1 บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)

  ผลิตและจำหน่ายผลิตภัณฑ์บรรจุภัณฑ์ที่ผลิตจากใยปอ
  และบรรจุภัณฑ์พลาสติกโดยมีชนิดของผลิตภัณฑ์หลักดังนี้

  3.1.1 ผลิตภัณฑ์ปอ

  เป็นผลิตภัณฑ์ที่ใช้ปอฟอกซึ่งเป็นสินค้าภาคการเกษตร เป็นวัตถุดิบที่สำคัญในการผลิต
  โดยทำการผลิตเป็นสินค้าในรูปแบบต่าง ๆ โดยทำการจำหน่ายทั้งภายในประเทศและส่งออกไป
  จำหน่ายยังต่างประเทศ

1.  กระสอบ

  ได้แก่ ผ้ากระสอบที่ผ่านขบวนการทอและเย็บตามขนาดต่าง ๆ
  ตามที่ต้องการเพื่อใช้ในการบรรจุสินค้าประเภทต่าง ๆ
  โดยเฉพาะอย่างยิ่งเพื่อใช้เป็นบรรจุภัณฑ์ด้านการเกษตร เช่น ข้าว น้ำตาล ข้าวโพด
  กาแฟ โดยมีการกำหนดมาตรฐานของกระสอบปอ เพื่อบรรจุข้าวสาร 100 กิโลกรัม  เรียกว่า
  “HEAVY CEE” เป็นเกณฑ์ ซึ่งมีขนาดกว้าง 29 นิ้ว และยาว 43 นิ้ว น้ำหนักต่อกระสอบปอ 1
  ใบเท่ากับ 1.134 กิโลกรัม และขนาด 50 กิโลกรัมขนาดกว้าง 23 นิ้ว ยาว 36 นิ้ว
  น้ำหนักต่อใบ 0.620 กิโลกรัม

2.  ผืนผ้ากระสอบและผ้าเฮสเชี่ยน

  เป็นผลิตภัณฑ์ปอที่ทอเป็นผืนผ้าขนาดกว้างและยาวตามต้องการและวัตถุประสงค์
  โดยมีการใช้ผลิตภัณฑ์นี้สำหรับห่อหุ้มสินค้าต่าง ๆ หรือใช้เป็นวัสดุรองด้านหลังของพรม
  หรือนำไปตัดเย็บเป็นผลิตภัณฑ์อื่น ๆ

3.  ด้ายและเชือก

  เป็นผลิตภัณฑ์กึ่งสำเร็จรูปที่ปั่นจากเส้นใยปอฟอก
  ใช้ประโยชน์สำหรับเป็นวัตถุดิบในการทอกระสอบหรือผืนผ้า และใช้ในอุตสาหกรรมประเภทอื่น
  เช่น เป็นฉนวนสายไฟฟ้าสายเคเบิ้ล รวมทั้งใช้ประโยชน์ในการมัดสิ่งของต่างๆ
  หรือใช้งานประเภท ถัก สาน ของใช้ต่าง ๆ

4.  เส้นใยปอ

  เพื่อใช้เป็นฉนวนกันเสียงรบกวนในอุตสาหกรรมรถยนต์ ซึ่งมีคุณสมบัติในการดูดก๊าซบางชนิด
  หรือใช้เป็นส่วนประกอบในการผลิตเก้าอี้โซฟาหรือผนังกั้นห้องในการตกแต่งอาคาร เป็นต้น

  3.1.2 ผลิตภัณฑ์พลาสติก

  เป็นผลิตภัณฑ์บรรจุภัณฑ์ที่ใช้พลาสติกทั้งในรูปของโพลีโพพีลีน (PP) และโพลีเอทิลีน (PE)
  เป็นวัตถุดิบหลักในการผลิต โดยทำการผลิตสินค้าเพื่อจำหน่ายภายในประเทศเป็นส่วนใหญ่
  ประกอบ ด้วยผลิตภัณฑ์ต่าง ๆ ดังนี้

1.  กระสอบพลาสติกสาน (Woven Sack)

  กรรมวิธีการผลิตนำโพลีโพพีลีน (PP) ผ่านกระบวนการผลิตเป็นเส้นเทปแล้วนำไปทอ
  ตัดและเย็บให้เป็นรูปกระสอบ ซึ่ง มีทั้งชนิดที่ต้องเคลือบผิว เพื่อให้เกิดความแข็งแรง และ
  ชนิดที่ไม่เคลือบผิวโดยใช้โพลีโพพีลีน (PP) เป็นวัสดุในการเคลือบ เพื่อใช้ในการบรรจุสินค้า
  เช่น ปุ๋ย น้ำตาล ข้าว อาหารสัตว์ และสารเคมี เป็นต้น

2.  ถุงเป่า (Blow Film)

  โดยใช้โพลีเอทิลีน (PE) หรือ โพลีโพพีลีน (PP) เป็นวัตถุดิบหลักในการผลิต เพื่อใช้เป็น
  บรรจุภัณฑ์ในลักษณะเป็นถุงพลาสติกทั่วไป
  หรือใช้เป็นถุงรองด้านในของกระสอบพลาสติกสานเพื่อใช้บรรจุสินค้าประเภทที่ป้องกันความชื้นจากภายนอก

3.  แผ่นพลาสติกระบายน้ำแนวดิ่ง  (Prefabricated Vertical Drain)

  (เลิกการผลิตตั้งแต่เดือนมกราคม 2542 เนื่องจากยกเลิกสัญญา)

  3.2 บริษัท เอ็นอีพี พรอพเพอร์ตี้ จำกัด (NEPP)

  ดำเนินการด้านพัฒนาอสังหาริมทรัพย์
  โดยพัฒนาที่ดินเพื่อเป็นที่อยู่อาศัยและพาณิชยกรรมและธุรกรรมที่เกี่ยวเนื่องกัน
  ปัจจุบันโครงการที่ทำการพัฒนาได้ดำเนินการเสร็จสิ้นและจำหน่ายหมดแล้ว

  ลักษณะโครงการ

  โครงการในอดีตของบริษัท ฯ ที่มีการโอนกรรมสิทธิ์แล้วร้อยละ 100 ของมูลค่าขาย
  ของโครงการ ณ วันสิ้นปีบัญชีล่าสุด

1.  โครงการเนปปาร์คกรีนทาวน์โฮม

  เป็นโครงทาวน์เฮ้าส์ 3 ชั้น เนื้อที่ 25 ตารางวา มูลค่าที่ขายแล้ว 100 % เป็นเงิน 482
  ล้านบาท

2.  โครงการเนปปาร์คกรีนสวีทโฮม

  เป็นโครงการบ้านเดี่ยว หรือที่ดินเปล่าพื้นที่ตั้งแต่ 70 ตารางวาขึ้นไป มูลค่าที่ขายแล้ว 100 %
  เป็นเงิน 70 ล้านบาท

  3.3 บริษัท สวนอุตสาหกรรมสระบุรี จำกัด (SIP)

  ทำธุรกิจด้านอสังหาริมทรัพย์ในรูปนิคมอุตสาหกรรม
  โดยเข้าทำสัญญาร่วมดำเนินการกับการนิคมอุตสาหกรรมแห่งประเทศไทย (กนอ.) ภายใต้ชื่อ
  "นิคมอุตสาหกรรมสระบุรี (แก่งคอย) เมื่อวันที่ 31 มกราคม 2533
  โดยจะต้องเริ่มทำงานตามสัญญาภายในวันที่ 1 เมษายน 2533 และแล้วเสร็จภายในวันที่ 31
  มีนาคม 2536 ตามสัญญากำหนดให้ SIP จ่ายค่าใช้จ่ายบริหารโครงการและค่าบำรุงรักษาแก่
  กนอ. เป็นเงิน 70 ล้านบาท โดยชำระ 5 ล้านบาทในวันลงนามในสัญญา
  และชำระงวดที่สองในปี 2534 และงวดต่อมาปีละ 14 ล้านบาทในปี 2535 ถึงปี 2538 บนพื้นที่
  1,500 ไร่ เพื่อนำมา พัฒนาสาธารณูปโภค และขายเพื่อใช้เป็นเขตอุตสาหกรรม
  โดยมีมูลค่าโครงการทั้งสิ้น 1,600 ล้านบาท โดยโครงการดังกล่าวได้รับการส่งเสริมการลงทุน
  (เขต2)
  จากคณะกรรมการส่งเสริมการลงทุนและที่มาของรายได้จากการขายที่ดินเพื่อการอุตสาหกรรมสำหรับผู้สนใจทั่วไป
  และการให้บริการด้านสาธารณูปโภค เช่น น้ำประปาและการกำจัดขยะ
  ปัจจุบันได้มีผู้เข้าทำสัญญาจะซื้อที่ดินในโครงการแล้ว 26% ต่อมาเมื่อวันที่ 25 กรกฎาคม 2544
  SIP ได้เข้าทำสัญญาแก้ไขเพิ่มเติมสัญญาร่วมดำเนินงาน ฯ กับ กนอ.
  โดยตกลงลดขนาดโครงการลงและ SIP
  ตกลงโอนกรรมสิทธิ์ที่ดินในโครงการนิคมอุตสาหกรรมสระบุรี (แก่งคอย)
  เพื่อชำระหนี้ที่ค้างตามสัญญา และ SIP ยังได้รับสิทธิ์ในการซื้อที่ดินดังกล่าวคืนภายใน 3 ปี
  นับจากวันที่โอนกรรมสิทธิ์ให้แก่ กนอ. ตามราคาและเงื่อนไขที่กำหนดในสัญญาเมื่อวันที่ 24
  ธันวาคม 2544 ที่ดินส่วนทีเหลือ SIP ได้นำไปตีชำระหนี้ให้กับเจ้าหนี้สถาบันการเงิน ทั้งจำนวน

  ที่ตั้งโครงการ

  ถนนสองคอน-พุแค ตำบลบ้านธาตุ อำเภอแก่งคอย จังหวัดสระบุรี

3.4 บริษัท นวนคร จำกัด NNCL

  ทำธุรกิจด้านอสังหาริมทรัพย์ ในเขตส่งเสริมอุตสาหกรรมนวนคร
  ให้เป็นแบบอย่างของนิคมอุตสาหกรรมแห่งแรกของประเทศไทย ในพื้นที่ประมาณ 6,500 ไร่
  โดยได้รับการส่งเสริมการลงทุนจากคณะกรรมการส่งเสริมการลงทุน (BOI)
  โดยได้มีการจัดวางระบบสาธารณูปโภคไว้อย่างครบถ้วน
  แบ่งพื้นที่ในโครงการเป็นเขตอุตสาหกรรม เขตที่อยู่อาศัย และเขตพาณิชยกรรม
  ปัจจุบันยังมีพื้นที่พร้อมในการขายประมาณ 1,100 ไร่ และพื้นที่รอการพัฒนาอีกประมาณ 250 ไร่
  บริษัทมีรายได้จากการขายที่ดิน และการให้บริการในการกำจัดขยะ การบำบัดน้ำทิ้งจากโรงงาน
  รวมทั้งการให้บริการน้ำประปาครอบคลุมพื้นที่ทั้งหมดในโครงการ

  ที่ตั้งโครงการ

  “เขตส่งเสริมอุตสาหกรรมนวนคร” กิโลเมตรที่ 46 ถนนพหลโยธิน ตำบลคลองหนึ่ง
  อำเภอคลองหลวง จังหวัดปทุมธานี

การตลาดและภาวะการแข่งขัน

  3.5.1 บริษัท เอ็นอีพี อสังหาริมทรัพย์ และอุตสาหกรรม จำกัด (มหาชน)

  3.5.1.1 อุตสาหกรรมปอ

  3.5.1.1.1 กลยุทธ์ทางการตลาด

  การใช้กลยุทธ์ในการแข่งขันทางการตลาดนั้น บริษัท ฯ ได้ใช้กลยุทธ์ตลาดเจาะจง (Focus)
  เนื่องจากต้นทุนการผลิตของผลิตภัณฑ์ปอในประเทศไทยสูงกว่าผู้ผลิตในต่างประเทศและขนาดของกิจการในประเทศไทยโดยรวมแล้วจะมีขนาดที่เล็กกว่าคู่แข่งขันผลิตภัณฑ์เดียวกันในต่างประเทศรวมทั้งราคาที่สูงกว่า
  ดังนั้นจึงมีความจำเป็นที่จะต้องทำการผลิตสินค้าเฉพาะด้านที่บริษัท ฯ
  ได้เปรียบในด้านคุณภาพและการส่งมอบ
  กำหนดราคาที่ยอมรับได้ทั้งสองฝ่ายในตลาดต่างประเทศเช่นเดียวกับตลาดภายในประเทศ
  เนื่องจากการใช้งานส่วนใหญ่จะเป็นผลิตภัณฑ์ด้านกระสอบ ซึ่งเป็นตลาดเฉพาะด้าน
  ซึ่งต้องเน้นในด้านการให้บริการที่รวดเร็วเพิ่มขึ้น
  เพื่อให้สามารถสนองความต้องการของลูกค้าได้โดยตรงและทันกับเวลา

  3.5.1.1.2 การจำหน่ายและช่องทางการจำหน่าย

  การจำหน่ายผลิตภัณฑ์ปอนั้น จะมีการจำหน่ายทั้งภายในประเทศและตลาดต่างประเทศ
  โดยเป็นการจำหน่ายให้กับผู้ใช้ทั่วไปมิได้ผูกพันหรือมีการทำสัญญาแต่งตั้งผู้แทนจำหน่ายแต่อย่างใด

  ปกติวิธีการจำหน่าย
  กรณีที่เป็นผลิตภัณฑ์กระสอบจะจำหน่ายในราคาต่อใบตามน้ำหนักและความยากในการผลิต
  ส่วนผลิตภัณฑ์อื่นจะจำหน่ายในราคาต่อ กิโลกรัม

  3.5.1.1.3 ลักษณะของลูกค้า

  สำหรับตลาดภายในประเทศนั้น ลูกค้าส่วนใหญ่จะเป็นลูกค้าดั้งเดิมที่มีความสัมพันธ์มาเป็นเวลานาน
  ซึ่งเป็นผู้ค้าส่งและผู้ใช้โดยตรงที่มีความจำเป็นต้องใช้ผลิตภัณฑ์ เช่น โรงสีข้าว โรงงาน น้ำตาล
  และผู้ประกอบการทางด้านพืชไร่ ส่วนตลาดต่างประเทศจะเป็นผู้นำเข้าเพื่อจำหน่ายในประเทศนั้น
  ๆ ซึ่งส่วนใหญ่ จะอยู่ในญี่ปุ่น เบลเยี่ยม สหรัฐอเมริกา เกาหลี และไต้หวัน โดยที่ลูกค้ารายใหญ่
  10 รายแรกในอุตสาหกรรมนี้ จะอยู่ในอัตราประมาณ ร้อยละ 85 ของยอดขาย
  และไม่มีลูกค้ารายใดที่เกินกว่าร้อยละ 30 ของยอดขายในระยะ 3 ปีที่ผ่านมา

  3.5.1.2 อุตสาหกรรมกระสอบพลาสติกและถุงเป่า

  3.5.1.2.1 กลยุทธ์ทางการตลาด

  กลยุทธ์ในการแข่งขันทางการตลาดนั้น บริษัท ฯ ได้ใช้กลยุทธ์ทางด้านราคา
  เนื่องจากตลาดขนาดใหญ่และมีอัตราการเติบโตสูง มีการแข่งขันสูง ซึ่งผู้ผลิตในอุตสาหกรรมจะต้องมีขนาดที่เหมาะสมและมีส่วนแบ่งตลาดในระดับสูงพอสมควร
  โดยที่บริษัท ฯ มีกำลังการผลิตในปัจจุบันอยู่ในระดับ 10 อันดับแรกของผู้ประกอบการใน
  อุตสาหกรรม และกำหนดนโยบายการตั้งราคาในระดับปานกลาง และเน้นในการให้
  บริการที่รวดเร็ว และสินค้าที่มีคุณภาพ

  3.5.1.2.2 การจำหน่ายและช่องทางการจำหน่าย

  การจำหน่ายผลิตภัณฑ์นี้ ใช้วิธีการขายตรงให้กับผู้ใช้ในอุตสาหกรรมทั้งสิ้น
  โดยกลุ่มลูกค้าประกอบด้วย โรงสีข้าว กลุ่มอุตสาหกรรมแป้งมัน กลุ่มอุตสาหกรรมน้ำตาล
  กลุ่มอุตสาหกรรมผลิตอาหารสัตว์ และอุตสาหกรรมเคมีภัณฑ์เป็นหลัก
  โดยปกติจะจำหน่ายในราคาต่อน้ำหนักของกระสอบ และขั้นตอนความยากง่ายของงานพิมพ์

  3.5.1.2.3 ลักษณะของลูกค้า

  สำหรับลูกค้าส่วนใหญ่จะเป็นกลุ่มผู้ใช้ที่มีปริมาณค่อนข้างสูง
  โดยที่ลูกค้ากระจายเป็นแนวราบและจำนวนมาก ในทุกกลุ่มอุตสาหกรรม เช่น โรงสีข้าว
  โรงงานแป้งมัน โรงงานน้ำตาล
  โรงงานอาหารสัตว์และอื่นๆซึ่งลูกค้าในอุตสาหกรรมนี้ของบริษัทส่วนใหญ่อยู่ภายในประเทศ และไม่มีลูกค้ารายใดที่เกินกว่าร้อยละ 
  30 ของยอดขายในระยะ 3 ปีที่ผ่านมา
  ในด้านความสัมพันธ์กับลูกค้านั้นจะใช้ความสัมพันธ์ในทุกระดับตั้งแต่ผู้บริหารรวมถึงพนักงานขายที่ต้องมีความใกล้ชิดกับลูกค้าทุกราย
  สัดส่วนการขายให้ลูกค้า 10 รายแรก ใน 3 ปี ที่ผ่านมา ปี 2542 = 53 %, ปี 2543 = 50 %
  ปี 2544 = 48% โดยลูกค้าทั้ง 3 ปี ไม่มีรายใดมียอดขายเกินกว่า 30 % ในแต่ละปี

  3.5.1.3 อุตสาหกรรมแผ่นพลาสติกระบายน้ำแนวดิ่ง

สิ้นสุดโครงการเมื่อเดือน มกราคม 2542

  3.5.2 บริษัท นวนคร จำกัด

  3.5.2.1 กลยุทธ์ทางการตลาด

  การใช้กลยุทธ์ในการแข่งขันทางการตลาดนั้น ใช้จุดเด่นของโครงการในด้านต่าง ๆ เช่น
  ทำเลที่ตั้งที่มีการพัฒนาอย่างเต็มที่และอยู่ใกล้กรุงเทพมหานคร
  และความครบถ้วนของระบบสาธารณูปโภคต่าง ๆ เป็นจุดดึงดูดความสนใจของลูกค้า

  3.5.2.2 การจำหน่ายและช่องทางการจำหน่าย

  การจำหน่ายใช้วิธีการขายตรง โดยผ่านช่องทางพนักงานขายของบริษัท ตัวแทนขาย และ
  สื่อประชาสัมพันธ์ที่เข้าตรงกลุ่มเป้าหมาย

  3.5.2.3 ลักษณะของลูกค้า

  ลูกค้าส่วนใหญ่จะเป็นอุตสาหกรรมที่ต้องการเข้ามาลงทุนในพื้นที่

  3.6 สิทธิหรือข้อจำกัดในการประกอบธุรกิจ

ไม่มี